[{"text_idx": "#000000", "text": "Mae comebacks cerddorol bob amser yn bethau sy\u2019n gwneud i chi wingo rhyw ychydig."}, {"text_idx": "#000001", "text": "Fel arfer mae bandiau\u2019n reit dda am synhwyro pryd maen nhw wedi cyflawni eu potensial, neu chwythu eu plwc. Dyna pam, mae\u2019n debyg, fod y mwyafrif o comebacks yn tueddu i fod yn aflwyddiannus \u2013 mae\u2019n anodd ail-ddarganfod yr hud, ac yn aml iawn mae\u2019r gynulleidfa wedi symud ymlaen."}, {"text_idx": "#000002", "text": "Yr hyn sy\u2019n llawer mwy diddorol ydy gweld gweld cyn aelodau bandiau\u2019n dod ynghyd eto i weithio ar brosiect newydd, yn enwedig felly os ydyn nhw\u2019n tynnu egni ffresh i mewn o gyfeiriadau eraill. Dyna\u2019n union mae Rhodri Sion ac Osian Gwynedd wedi\u2019i wneud wrth ffurfio BOI."}, {"text_idx": "#000004", "text": "Nawr, maen nhw no\u0302l gyda band newydd sydd hefyd yn cynnwys tri o gerddorion amlwg a thalentog iawn sef Heledd Watkins o HMS Morris, Ifan Jones o Candelas a Dafydd Owen gynt o Bob a Sibrydion. Enw\u2019r band newydd ydy BOI, ac ar o\u0302l rhyddhau cwpl o senglau i roi blas, mae eu halbwm cyntaf allan ar ddydd Gwener yma, 25 Mehefin ac yn ysgogi cryn gyffro."}, {"text_idx": "#000005", "text": "Mae rhywun yn petruso cyn disgrifio band newydd fel \u2018siwpyr grw\u0302p\u2019, gan ei fod o\u2019n derm eitha diog ac wel, bach yn naff...ond o ystyried pedigri aelodaeth BOI, mae\u2019n anodd dadlau gyda\u2019r ffaith eu bod nhw\u2019n gasgliad anhygoel o gerddorion. Wrth sgwrsio gyda\u2019r Selar fe eglurodd y prif ganwr, Rhodri, sut ffurfiodd y grw\u0302p."}, {"text_idx": "#000006", "text": "\u201cOdd Osh a fi wedi bod yn cydweithio ar gerddoriaeth i gynhyrchiad theatr efo\u2019n gilydd dwi\u2019n meddwl, felly mewn cysylltiad\u201d meddai Rhodri wrth Y Selar"}, {"text_idx": "#000008", "text": "\u201cWedyn oeddan ni\u2019n trafod sut fysa ni\u2019n gallu gwireddu hyn....o ran recordio, ac yn fwy pwysig fyth o ran chwarae\u2019n fyw."}, {"text_idx": "#000009", "text": "\u201cMa dechra rwbath bob amser yn her dydi? A ma cael ryw fath o weledigaeth o lle ma rhywun isio cyrradd yn hollbwysig, oeddan ni\u2019n gwbod bo ni isio quality, ac o ran cerddorion oedd Heledd, Ifan a Dafydd i gyd ar dop y wish list."}, {"text_idx": "#000010", "text": "\u201cLwcus i ni, mi wnaethon nhw gytuno i fod yn ran o\u2019r band. Heb swnio fel knob, dwi\u2019m yn keen ar ddisgrifio fo fel project, band \u2019da ni!"}, {"text_idx": "#000011", "text": "A band da iawn hefyd ar sail y caneuon sydd eisoes wedi gweld golau dydd \u2013 y senglau \u2018Cael Chdi No\u0302l\u2019 a \u2018Ribidires\u2019, dau drac sy\u2019n sicr yn dod a dw\u0302r i\u2019r dannedd wrth feddwl am yr albwm, Coron a Chwinc. Ond o ble ddaeth yr enw BOI?"}, {"text_idx": "#000014", "text": "Mae Osian wedi parhau\u2019n weithgar yn y byd cerddoriaeth ers i Big Leaves ddod i ben yn 2003. Bu\u2019n aelod o\u2019r grw\u0302p dan arweiniad yr actor Rhys Ifans, The Peth, cyn ffurfio Sibrydion gyda\u2019i frawd Mei, ac yn fwy diweddar mae wedi bod yn perfformio ar lwyfannau Cymru a thu hwnt fel aelod o fand byw Gruff Rhys, a hefyd Mr."}, {"text_idx": "#000015", "text": "Ond penderfynodd Rhodri ar y llaw arall, oedd heb os ar y cyd a Ceri Cunnington o Anweledig efallai yn hawlio coron \u2018ffryntman gorau Cymru\u2019 ar ddiwedd y 1990au, gymryd hoe o gerddoriaeth ar o\u0302l i Big Leaves chwalu. Yn wir, BOI ydy ei fand cyntaf ers hynny wrth iddo ganolbwyntio ar ei yrfa actio."}, {"text_idx": "#000017", "text": "\u201cO\u2019n i ddim yn teimlo mod i isio ymroi fy hun i rywbeth cerddorol am dipyn ar o\u0302l hynny, doedd yr awydd ddim yna, doedd gweld y band \u2019ma \u2013 oedd wedi bod yn gymaint o ran o fy mywyd \u2013 yn dod i ben ddim yn hawdd, a dwi\u2019n gwybod be mae\u2019n gymryd i fod mewn band sydd isio llwyddo.\u201c"}, {"text_idx": "#000019", "text": "\u201cPopeth dwi\u2019n neud, dwi\u2019n neud o\u2019r galon ac o\u2019r enaid \u2013 \u2018go hard or go home\u2019, a dwi rioed wedi stopio perfformio rili."}, {"text_idx": "#000020", "text": "\u201cDwi ddim yn ofn risg, dwi \u2019di arfar, mae o wastad wedi bod yn rhan o \u2018ngyrfa i. Ma\u2019r cysylltiad s\u2019gen i efo Osh yn un arbennig, dwi\u2019n trystio fo yn gerddorol ac yn fwy na hynny, fel ffrind. Felly oedd y risg yma o weld pa fath o sain fysa ni\u2019n \u2018i ddatblygu efo\u2019n gilydd, blynyddoedd yn ddiweddarach, yn apelio, yn irresistible."}, {"text_idx": "#000022", "text": "Clywch clywch, ac mae sw\u0302n BOI yn gyfoes iawn ac efallai\u2019n llenwi bwlch bach taclus ymysg y bandiau Cymraeg eraill sy\u2019n weithgar ar hyn o bryd."}, {"text_idx": "#000023", "text": "Wrth gwrs, mae deunaw blynedd yn amser hir mewn unrhyw faes, ond efallai fod hynny\u2019n fwy gwir yn y byd cerddoriaeth nag unrhyw un arall. Mae\u2019r diwydiant wedi newid yn llwyr ers 2003, ac er yn cydnabod hynny, dywed Rhodri bod digon yn gyfarwydd iddo hefyd ar o\u0302l yr ysbaid...neu \u2018drwmgwsg\u2019 efallai y dylen ni ddweud."}, {"text_idx": "#000025", "text": "\u201cMa Osh yn pasio\u2019r caneuon mae o wedi eu cyfansoddi ymlaen i fi, wedyn dwi\u2019n gwrando ac yn byw efo nhw am dipyn ac yn dod i nabod nhw cyn mynd ati i \u2019sgwennu geiriau iddyn nhw. Weithia\u2019 ma hyn yn digwydd yn rili cyflym, weithia yn ofnadwy o ara.\u201d"}, {"text_idx": "#000026", "text": "\u201cMa\u2019r broses o wneud dipyn o\u2019r stwff yn ddigidol ac o bell wrth gwrs yn hollol newydd i mi, sydd wedi arfar efo\u2019r ffordd old skool, reel to reel o wneud petha, byw efo dy fand a datblygu caneuon mewn stiwdio efo pawb efo\u2019i gilydd ond ma\u2019r posibliadau sy\u2019n agor i fyny yn rhoi lot o ryddid a hyblygrwydd, sy\u2019n handi mewn global pandemic!\u201d"}, {"text_idx": "#000027", "text": "Ydy, mae pawb wedi gorfod dysgu triciau newydd dros y flwyddyn a mwy a fu, ond mae\u2019n debyg bod y ffordd newydd, hirbell o weithio mae pawb wedi gorfod mabwysiadu\u2019n dod a\u2019i fanteision hefyd. Mae hynny\u2019n wir am BOI, gyda\u2019r aelodau i gyd yn chwarae rhan yn y broses ysgrifennu a recordio."}, {"text_idx": "#000028", "text": "\u201cMa na lot o yrru ffeils i\u2019n gilydd a phawb o\u2019r band wedyn yn gweithio ar eu darnau nhw, gan rannu\u2019r syniada\u2019 a chreu rwbath mor collaborative a\u0302 phosib o dan y cyfyngiadau\u201d eglura Rhodri."}, {"text_idx": "#000031", "text": "\u201cMa\u2019r si\u0302n gerddorol yn ddiddorol ac yn buzzin ar y funud dwi\u2019n meddwl, does dim un genre sydd i weld yn diffinio petha, ac ma hynny\u2019n iach. Da di da, de? Os di hynna\u2019n pop, rock, indie, gwerin, blah blah...be bynnag."}, {"text_idx": "#000032", "text": "\u201cOedd o\u2019n reit ffyni mynd back to basics efo fi ac Osh yn setio fyny stiwdios bach yn tai ein rhieni yn Waunfawr i recordio rhai o\u2019r vocals, a recordio yn ei stiwdio o adra yng Nghaerdydd."}, {"text_idx": "#000033", "text": "\u201cWedyn pryd ddaeth y pandemic, nesh i sylwi fod yn rhaid adeiladu sound booth yn y garej. Nesh i so\u0302n gynna mod i\u2019n rhoi popeth i mewn i betha, ac mae\u2019r un peth yn wir am y booth. Nath hyn droi i fewn i dipyn o brosiect, nesh i sdicio glitterball i mewn yna yng nghanol y du\u0308wch, ultimate escapism, mae o\u2019n le reit dda i ddianc oddi wrth pawb yn ty\u0302 bob ryw hyn a hyn yn lockdown, a hefyd yn fre\u0302c haeddianol iddyn nhw oddi wrtha i... dwi\u2019n gallu bod yn foi reit hectic weithia!\u201d"}, {"text_idx": "#000035", "text": "\u201cMae \u2019di bod yn braf dod i nabod y llais canu eto, ymarfer o, ystwytho fo, gweithio ar harmonis, \u2018torri fo mewn\u2019 mewn ffordd."}, {"text_idx": "#000038", "text": "Diolch i lwyddiant a phoblogrwydd Big Leaves, mae disgwyliadau pobl o albwm cyntaf BOI, a\u2019u gigs pan fydd rheiny\u2019n gallu digwydd, yn siw\u0302r o fod yn uchel. Ychwanegwch at hynny safon y cerddorion eraill yn y grw\u0302p ac mae\u2019r disgwyliadau hynny\u2019n mynd trwy\u2019r to!"}, {"text_idx": "#000041", "text": "\u201cBe sy gen ti efo perthynas fi ac Osh yw dallt ein gilydd, a ffordd o weithio sy\u2019n gyfarwydd i ni. Ond ma gen ti driegl amser, a phrofiada\u2019 bywyd sy\u2019n cael eu hadlewyrchu yn y geiria\u2019 a\u2019r gerddoriaeth."}, {"text_idx": "#000043", "text": "Ac mewn cyfnod ble mae ystod y genre\u2019s cerddoriaeth Gymraeg mor eang, mae\u2019r neges yngly\u0302n a\u0302\u2019r hyn y gallwn ddisgwyl o ran sw\u0302n BOI yn un cyfarwydd..."}, {"text_idx": "#000044", "text": "\u201cMa fyny i\u2019r rhai sy\u2019n gwrando benderfynu sut ma nhw\u2019n prosesu\u2019r hyn ma nhw ei glywed, a pha fath o band yda ni."}, {"text_idx": "#000045", "text": "\u201cDwi, na\u2019r bands dwi \u2019di bod yn aelod ohonynt yn y gorffennol, \u2018rioed wedi ffitio\u2019n daclus mewn categori, dydi rhan fwyaf o betha diddorol ddim yn, a dwi ddim yn meddwl fod BOI yn chwaith....let the music do the talkin.\u201d"}, {"text_idx": "#000046", "text": "O\u2019r hyn rydym wedi clywed gan y band hyd yma, does dim amheuaeth fod gan BOI ddigon o bethau diddorol i\u2019w ddweud, a gyda\u2019r albwm yn glanio bydd llu o bobl yn awchu i\u2019w gweld nhw, a Rhodri\u2019n arbennig, ar lwyfan byw mor fuan a\u0302 phosib."}, {"text_idx": "#000048", "text": "Wythnos diwethaf roedd cyfle cyntaf ar wefan Y Selar i weld perfformiad Rhodri ac Osian o Boi o\u2019r sengl \u2018Tragwyddoldeb\u2019 ar lwyfan y Galeri. Mae\u2019n berfformiad gwirioneddol wefreiddiol...felly dyma fo eto!"}]